送虞師憲赴延平書院山長
作者：仇遠
朝代：宋

paragraphs: 我師文靖公，一傳子朱子。
佩服中庸書，靜中識根柢。
秋月湛冰壺，瑩徹無瑕滓。
延平建精舍，盛德宜世祀。
君往坐臯比，文行成粹美。
秋風送書船，南上二千里。
訝君來何暮，衿佩爭倒屣。
鳴道鐸方振，問字酒已俟。
九京如可作，文靖公亦喜。
予友有黄功，昔分教於此。
頗知文風盛，十室九儒士。
是行若登仙，劍氣炯青紫。
只恐席未溫，思歸慕園綺。